|  |
| --- |
| **Tåkeskogsmett** |
| TåkeskogsmettTåkeskogsmett |
|
| **Utbreiing og status** |
| **Status i verda:** VU SårbarUtbreiinga av Tåkeskogsmett Utbreiinga av Tåkeskogsmett |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Sporvefuglar Passeriformes |
| **Familie:** | Gjerdesmettfamilien Troglodytidae |
| **Slekt:** | *Henicorhina* |
| **Art:** | **Tåkeskogsmett** *H. negreti* |
|
| **Vitskapleg namn** |
| ***Henicorhina negreti***Salaman, Coopmans, Donegan, Mulligan, Diago, Hilty & Ortega, 2003 |

**Tåkeskogsmett** (*Henicorhina negreti*) er ein sporvefugl i gjerdesmettfamilien som først vart observert i 1978-1984 og skildra formelt første gong i 2003. Han er endemisk for vestre Andes-regionen, Colombia.

Taksonomi
---------

Denne gjerdesmettarten blei sett inn i slekta *Henicorhina* i familien Troglodytidae ut frå resultat av analyser av morfologi, læte og krav til habitat. Den næraste slektningane er trudd å vere gråbrystskogsmett, *H. leucophrys*, som lever dels i tilstøytande område vest for tåkeskogsmetten sine habitat.

Skildring
---------

Tåkeskogsmetten er ein liten medlem i familien, ca. 11 centimeter i kroppslengd og masse på rundt 16 gram. Han har stutt hale, korte avrunda venger, kraftige føter og nedbøyd nebb. Fjørdrakta til denne arten er mørk, han skil seg frå gråbrystskogsmett med totalt sett mørkare utsjånad, mørkare overside enn underside, og tydelegare svarte streker i strupeområdet. Begge artar har ei lang kvit augebrynsstripe. Kjønna er like, men hannar har marginalt lengre bein og hale.

Tåkeskogsmetten har ein eintydig song av meir enn 10 repeterande setningar på ca. to sekund, kvar setning med 6-12 reine tonar.

Utbreiingsområdet som er kjent i dag består av eit lite areal innanfor Munchique nasjonalpark i Cauca-departementet, dessutan i eit anna isolert og avgrensa område der departementa Chocó, Antioquia og Risaralda grensar til kvarandre. Utbreiingsareala estimert til å gjere ut for totalt 8 km2. Habitatet er våt, epifyttisk tåkeskog, og berre på høgdnivå 2250–2640 moh.

Tåkeskogsmetten lever her av insekt som fluger og biller som han beitar på, vanlegvis berre rundt to meter over bakken.

Populasjonen er estimert til under 1000 individ, og er trudd å vere minkande. Arten er klassifisert som sårbar. Trugsmåla er klimaendringar som reduserer fukta i periodar, og menneskeleg aktivitet som avskoging.

Kjelder
-------

* Salaman; et al. (2003), «A new species of Wood-wren (Troglodytidae: Henicorhina) from the Western Andes of Colombia» (PDF), *Ornitología Colombiana* (1), ISSN 1794-0915, arkivert frå originalen (PDF) 28. juli 2004, henta 6. oktober 2018

Referansar

1. ↑  Salaman et. al, 2004
2. 1 2 3  Kroodsma, D. Brewer, D. de Juana, E. & Sharpe, C.J. (2018) *Munchique Wood-Wren (Henicorhina negreti)* I: del Hoyo, J. Elliott, A. Sargatal, J. Christie, D.A. & de Juana, E. (red.) (2016). Handbook of the Birds of the World Alive. Lynx Edicions, Barcelona. Henta den 6. oktober 2018
3. ↑  BirdLife International (2020) Species factsheet: *Henicorhina negreti*. Henta frå  den 17. desember 2020

Bakgrunnsstoff
--------------

* Bilete av tåkeskogsmett flickr.com, foto: Juan José Arango Henta 13. oktober 2018